Diari Oficial de la Generalitat Valenciana


Sumari del DOGV 7887, del 04-10-2016 (2016/7665)

DECRET 125/2016, de 30 de setembre, del Consell, de desconcentració de competències en matèria de contractació d'obres i serveis en les direccions territorials de la Conselleria d'Educació, Investigació, Cultura i Esport.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7887

Data del DOGV
:   04-10-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/7665


Data del document
:   30-09-2016

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * obres públiques
    * legislació
    * desconcentració
    * competència administrativa

DECRET 125/2016, de 30 de setembre, del Consell, de desconcentració de competències en matèria de contractació d'obres i serveis en les direccions territorials de la Conselleria d'Educació, Investigació, Cultura i Esport. [2016/7665]  
PREÀMBUL  
  
L'article 28 de la Llei 5/1983, de 30 de desembre, de la Generalitat, del Consell, en la redacció feta per la Llei 12/2007, de 20 de març, de la Generalitat, de modificació de la Llei 5/1983, de 30 de desembre, de Govern Valencià, atribueix a les persones titulars de les conselleries la funció d'exercir les facultats ordinàries en matèria de contractació administrativa dins dels límits legals pressupostaris. L'article 51 del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, estableix, en el seu apartat 2, que els òrgans de contractació podran delegar o desconcentrar les seues competències i facultats en aquesta matèria. Mitjançant el Decret 116/1983, de 26 de setembre, del Consell de la Generalitat Valenciana, de desconcentració de funcions en matèria d'obres i equipament en els Serveis Territorials d'Educació de la Conselleria de Cultura, Educació i Ciència, es van desconcentrar en els serveis territorials d'aquesta conselleria les facultats per a contractar obres de noves construccions, reforma, ampliació o millora de centres docents públics, per un import de fins a 50 milions de pessetes, i subministraments de mobiliari, equipament i material didàctic necessaris per al funcionament d'aquelles. Mitjançant el Decret 140/1984, de 22 de desembre, del Consell de la Generalitat Valenciana, es va modificar el límit econòmic de la desconcentració i es va elevar fins a 75 milions de pessetes, i per mitjà del Decret 24/1986, de 24 de febrer, del Consell de la Generalitat Valenciana, es va elevar fins a 100 milions de pessetes.  
En aquests moments, es considera necessari modificar el règim de desconcentració de funcions existent amb la finalitat de millorar l'eficàcia en la contractació de les infraestructures educatives. D'una banda, a fi d'aprofundir en el procés de desconcentració en les direccions territorials, es considera necessari elevar el límit econòmic fins a un import d'un milió d'euros, desconcentrant també la contractació dels serveis necessaris per a l'execució d'aquelles, com ara les redaccions dels projectes, la direcció tècnica de les obres, la coordinació en matèria de seguretat i salut i qualssevol altres que es consideren necessaris. D'altra banda, amb la finalitat d'aconseguir una gestió més àgil i eficaç, es considera que la gestió del subministrament de mobiliari, equipament i material didàctic de tots els centres docents, siguen o no de nova creació, es concentre en els serveis centrals de la Conselleria.  
  
Per tot això, en virtut del que disposen els articles 18.f i 28.c de la citada Llei 5/1983, a proposta del conseller d'Educació, Investigació, Cultura i Esport, i amb la deliberació prèvia del Consell, en la reunió del dia 30 de setembre de 2016  
  
DECRETE  
  
Article únic. Desconcentració de competències en les direccions territorials de la conselleria competent en matèria d'educació  
Es desconcentren en les direccions territorials de la conselleria competent en matèria d'educació les competències que corresponen a aquesta conselleria per a contractar les obres de nova construcció, reforma, ampliació o millora de centres docents públics, d'import inferior a un milió d'euros (IVA exclòs), i els serveis necessaris per a la execució de les dites obres. Les obres hauran d'estar incloses en el programa anual d'inversions aprovat per la conselleria competent en matèria d'educació.  
  
  
DISPOSICIÓ ADDICIONAL  
  
Única. Incidència pressupostària  
El compliment i desplegament d'aquest decret no podrà tindre cap incidència en la dotació dels capítols de despesa assignada a la conselleria competent en matèria d'educació i, en tot cas, haurà de ser atesa amb els mitjans personals i materials de la dita conselleria.  
  
DISPOSICIÓ DEROGATÒRIA  
  
Única. Derogació normativa  
Queden derogats el Decret 116/1983, de 26 de setembre, del Consell de la Generalitat Valenciana, de desconcentració de funcions en matèria d'obres i equipament en els Serveis Territorials d'Educació de la Conselleria de Cultura, Educació i Ciència; el Decret 140/1984, de 22 de desembre, del Consell de la Generalitat Valenciana, pel qual es modifica l'article primer del Decret del Govern Valencià 116/1983, de 26 de setembre, de desconcentració de funcions en matèria d'obres i equipament en els Serveis Territorials d'Educació de la Conselleria de Cultura, Educació i Ciència, i el Decret 24/1986, de 24 de febrer, del Consell de la Generalitat Valenciana, pel qual es modifica el Decret 140/1984, de 22 de desembre, de desconcentració de funcions en matèria d'obres i equipament als els Serveis Territorials d'Educació de la Conselleria de Cultura, Educació i Ciència.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la seua publicació en el Diari Oficial de la Comunitat Valenciana.  
  
València, 30 de setembre de 2016  
  
El president de la Generalitat,  
XIMO PUIG I FERRER  
  
El conseller d'Educació, Investigació, Cultura i Esport,  
VICENT MARZÀ IBÁÑEZ